《偕刘月农登八境台示同游诸子》
清代·俞明震

衙居绝朋欢，乘兴策游骑。步上八境台，恍如脱拘系。

郁郁瞰孤城，脉脉延秋霁。生年去飘忽，忧患天所寄。

弥望结层阴，人烟堕冥昧。帆静如有待，鸟惊若相忌。

暝色赴依微，冈峦互睥睨。万感入迟暮，宦游非我意。

坐对好江山，宁为百年计。此邦多达人，所悲在民气。

吾子忧患身，抗心赴沉挚。至人通群情，毋忧负俗累。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。